Document ID: 32007D0099

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Φεβρουαρίου 2007 για την τροποποίηση της απόφασης 2005/692/ΕΚ για τη λήψη συγκεκριμένων προστατευτικών μέτρων σχετικά με τη γρίπη των πτηνών στη Νότιο Κορέα [κοινοποιηθείσα υπό τον αριθμό Ε(2007) 410] (Κείμενο που παρουσιάζει ενδιαφέρον για τον ΕΟΧ) (2007/99/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7, την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6, Εκτιμώντας τα ακόλουθα: (1) Μετά την εκδήλωση της γρίπης των πτηνών που προκλήθηκε από ένα υψηλής παθογένειας στέλεχος του ιού H5N1 στη νοτιοανατολική Ασία από το Δεκέμβριο του 2003, η Επιτροπή έλαβε διάφορα προστατευτικά μέτρα σε σχέση με την γρίπη των πτηνών. Τα μέτρα αυτά περιελάμβαναν ιδίως την απόφαση 2005/692/ΕΚ της Επιτροπής, της 6ης Οκτωβρίου 2005, για τη λήψη συγκεκριμένων προστατευτικών μέτρων σχετικά με τη γρίπη των πτηνών σε πολλές τρίτες χώρες (3). (2) Στις 25 Νοεμβρίου 2006, η Νότιος Κορέα επιβεβαίωσε την εκδήλωση κρούσματος γρίπης των πτηνών που προκλήθηκε από ένα υψηλής παθογένειας στέλεχος του ιού H5N1 σε πτηνοτροφική εκμετάλλευση στο νότιο τμήμα της χώρας. (3) Δυνάμει της υφιστάμενης κοινοτικής νομοθεσίας, η Νότιος Κορέα επιτρέπεται να εξάγει στην Κοινότητα μόνο πρώτες ύλες για τροφές ζώων συντροφιάς και μη επεξεργασμένο υλικό ζωοτροφών που περιέχει οποιαδήποτε τμήματα πουλερικών, αυγών για κατανάλωση από τον άνθρωπο και μη επεξεργασμένων κυνηγετικών τροπαίων από κάθε είδος πτηνού. (4) Δεδομένου του κινδύνου που συνεπάγεται για την υγεία των ζώων η εισαγωγή της υψηλής παθογονικότητας γρίπης των πτηνών στην Κοινότητα, ενδείκνυται ως άμεσο μέτρο να ανασταλούν οι εισαγωγές των εν λόγω προϊόντων από τη Νότιο Κορέα. (5) H απόφαση 2005/692/ΕΚ πρέπει επομένως να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 3 της απόφασης 2005/692/ΕΚ αντικαθίσταται από το ακόλουθο: «Άρθρο 3 Τα κράτη μέλη αναστέλλουν τις εισαγωγές από τη Μαλαισία και τη Νότιο Κορέα: α) πρώτων υλών για τροφές ζώων συντροφιάς και ακατέργαστου υλικού ζωοτροφών που περιέχει τμήματα πουλερικών· β) αυγών για κατανάλωση από τον άνθρωπο· και γ) μη κατεργασμένων κυνηγετικών τροπαίων από κάθε είδος πτηνού.». Άρθρο 2 Τα κράτη μέλη λαμβάνουν αμέσως τα αναγκαία μέτρα για τη συμμόρφωσή τους με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά. Άρθρο 3 H παρούσα απόφαση απευθύνεται στα κράτη μέλη. Βρυξέλλες, 14 Φεβρουαρίου 2007.

Classification Labels:
1934
311
1936

Label Descriptions:
{"1934": "Πολιτική για την υγεία", "311": "ΥΓΕΙΑ", "1936": "Ασθένειες"}

EuroVoc IDs (Original): 2479
1754
956
3584
2106
11
2711
6205
5877

EuroVoc IDs (Expanded): 2479
1754
956
3584
2106
11
2711
6205
5877

Dataset Source: meu

Split: train